Mr. Barclay kemur í heimsókn (BJ)

Það eru uppi fótur og fit í Fjármálaeftirlitinu enda von á góðum gestum. Helstu sérfræðingar stofnunarinnar eru dregnir fram. Bregðum okkur í hlutverk flugu á vegg í fundarherberginu.

Helsti sérfræðingur A: Það er gaman hvað það koma margir í heimsókn þessa daga.

Mikill sérfræðingur B: Já, Morgan og Stanley voru varla farnir þegar Merrill og Lynch kíktu til okkar.

A: Svo senda þeir okkur líka alltaf bækur þegar þeir eru komnir heim.

B: Já ég hef ekki haft tíma til þess að lita þær ennþá. Hvernig bækur heldur þú að þetta séu?

A: Ég er bara búinn að skoða myndirnar. Þær eru fullar af línum sem liggja niður á við.

B: Heyrðu, mér er sagt að þeir komi ekki með sinn eigin túlk. Verður það nokkur vandi?

A: Nei, nei, ég tók ensku á Núpi. Jess, monní, olræt! Nó próblem!

B: Ég horfi líka alltaf á Aðþrengdar eiginkonur með mömmu. – Hefurðu tekið eftir því hvað textinn er fljótur að hverfa af skjánum?

A: Heyrðu nú koma þeir. Ég hef orð fyrir okkur. Hello Mr. Barclay!

Barclay: Pleased to meet you. This is my assistant Mr. Skilling.

A: Heyrðirðu að hann sagði svolítið dónalegt.

B: Nei ég skildi þetta ekki alveg.

A: Veistu ekki hvað ass þýðir?

Barclay: How are you doing?

A: We are the Money matter afterlookers in Iceland. We are doing very much after looking.

Barcley: I am glad to hear that. We would like to discuss ...

A: Wait a minute. Flettu upp hvað discus þýðir.

B: Discus þýðir kringla. Ætli hann vilji kringlu með kaffinu?

A: Nei, líklega vill hann kaupa eitthvað í Kringlunni.

B: Bíddu. Þetta var misskilningur. Discus thrower er kringlukastari.

A: I see. We like disus too. But even more, (hik, kúluvarp, hvað er það nú aftur) kugel lay egg.

Barcley: I beg your pardon.

B flettir í orðabókinni nokkrar stund.

B: Hann vill náða þig.

A: No need for pardon. Icelanders not guilty.

Barclay: How do you read annual reports?

A: Hvað þýðir annual?

B: Ég er ekki klár á hvernig það er stafað svo ég finn það ekki í bókinni.

B: Ég hringi bara í Valgerði. (dregur fram farsímann og finnur númer í minninu).

B: Fyrirgefðu að við erum alltaf að trufla þig. ... Þakka þér fyrir. ... Jú ég er búinn að tala við Jón Kristjáns um húsnæðismálasjóðinn. ... Ég sagði honum að hækka lánin. Átti ég ekki örugglega að segja það? ... Tryggvi sagði annað hvort hækka eða lækka. þannig að það eru helmingslíkur á því að þetta sé rétt. ... Erindið var að spyrja þig um hvað annual þýðir? ... Nei ekki norska, enska. ... Já heldur þú það? ... Við stöndum vaktina að venju. Ble

B: Hún hélt að þetta væri líklega eitthvað tengt annálum.

A: Yes we like to read annuals. Skarðsannáll was a very famous annual. And Jón Espólín was a famous annual writer.

Barclay: Could we meet him?

A: Ha, ha, ha. No, he is very dead. More than a hundred years.

Barclay: I think this meeting is over, dont you?

A: Yes, very much.

Barclay: It was nice knowing you.

B: Vingjarnlegir náungar. Gaman fyrir þá að fá að hitta íslenska sérfræðinga.

Benedikt Jóhannesson

PS: Fimmtudaginn 13. apríl, 2006 birtist frétt í Morgunblaðinu sem byrjaði svona:

Greiningardeild Barclays Capital með nýja skýrslu um íslenskt efnahagslíf

FME ómeðvitað um helstu áhættuþættina

Eftir Bjarna Ólafsson [email protected] .

SÉRFRÆÐINGAR greiningardeildar breska Barclays-bankans halda því fram í nýrri skýrslu um íslensku bankana að Fjármálaeftirlitið (FME) sé að mestu ómeðvitað um helstu áhættuþætti bankanna, sérstaklega skuldsetningu þeirra og eiginfjárstöðu. Eftirlitið skorti viðmiðunarreglur hvað þetta varðar.

Tekið er fram í skýrslunni að tungumálaörðugleikar hafi verið nokkrir á fundi sem skýrsluhöfundar Barclays Capital áttu með Fjármálaeftirlitinu. Þeir funduðu einnig með Seðlabankanum en bera honum aðra söguna.